

**ΤΡΟΠΟΠΟΙΗΣΗ ΠΡΟΓΡΑΜΜΑΤΟΣ**

**02/02/2025 & 09/02/2025**

**ΠΡΟΓΡΑΜΜΑ  ΚΥΡΙΑΚΗΣ  02/02/2025**

…..

|  |  |
| --- | --- |
| Εκκλησιαστικά / Λειτουργία  | **WEBTV**  |

**08:00**  |   **Πολυαρχιερατικό Συλλείτουργο**

**Απευθείας μετάδοση από τον Μητροπολιτικό Ιερό Ναό Υπαπαντής του Χριστού, Καλαμάτας**

|  |  |
| --- | --- |
| Ενημέρωση / Βιογραφία  | **WEBTV**  |

**11:30**  |   **Μονόγραμμα  (E)**   **(Αλλαγή ώρας – μεγαλύτερη διάρκεια της Λειτουργίας)**

Το «Μονόγραμμα» έχει καταγράψει με μοναδικό τρόπο τα πρόσωπα που σηματοδότησαν με την παρουσία και το έργο τους την πνευματική, πολιτιστική και καλλιτεχνική πορεία του τόπου μας. «Εθνικό αρχείο» έχει χαρακτηριστεί από το σύνολο του Τύπου και για πρώτη φορά το 2012 η Ακαδημία Αθηνών αναγνώρισε και βράβευσε οπτικοακουστικό έργο, απονέμοντας στους δημιουργούς παραγωγούς και σκηνοθέτες Γιώργο και Ηρώ Σγουράκη το Βραβείο της Ακαδημίας Αθηνών για το σύνολο του έργου τους και ιδίως για το «Μονόγραμμα» με το σκεπτικό ότι: «…οι βιογραφικές τους εκπομπές αποτελούν πολύτιμη προσωπογραφία Ελλήνων που έδρασαν στο παρελθόν αλλά και στην εποχή μας και δημιούργησαν, όπως χαρακτηρίστηκε, έργο “για τις επόμενες γενεές”».

**«Γιώργος Παπαστεφάνου»**

Πάνω από μισό αιώνα ζωής έχει αφιερώσει ο Γιώργος Παπαστεφάνου στο ραδιόφωνο και στα τηλεοπτικά στούντιο. Μια ιδιαίτερα ξεχωριστή προσωπικότητα, δημιουργός - παραγωγός ιστορικών μουσικών εκπομπών.

Θεωρείται από τους «μύθους» της ελληνικής ραδιοφωνίας και τηλεόρασης για το μοναδικό έργο που κατέθεσε, ντοκουμέντα ιστορικής μνήμης για το ελληνικό τραγούδι. Συντρόφευε γενιές ολόκληρες με τη φωνή του και τις σπάνιες τηλεοπτικές εκπομπές του κι ακόμα με μιαν άλλη ιδιότητα, ως στιχουργός, που τα τραγούδια του δημιούργησαν στον τόπο μας αυτό που με θαυμασμό αναφέρουμε ως «νέο κύμα». Ποιος δεν τραγούδησε το «Μια αγάπη για το καλοκαίρι», «Κι αν σ’ αγαπώ δεν σ’ ορίζω», «Μια φορά θυμάμαι» που έγραψε με τον Γιάννη Σπανό ή το «Ένα πρωινό» με τον Σταύρο Ξαρχάκο, «Στου Προφήτη Ηλία τα σοκάκια» με τον Δήμο Μούτση και πολλά ακόμα τραγούδια με άλλους συνθέτες.

Ο Γιώργος Παπαστεφάνου σπούδασε στη Νομική Σχολή Αθηνών, όμως αφοσιώθηκε από το 1960 στο ραδιόφωνο και είναι χαρακτηριστικές οι εκπομπές του όπως: «Στις 11 το βράδυ κάθε Δευτέρα», όπου ακούστηκαν σε πρώτη μετάδοση όλα τα σπουδαία που συνέβαιναν τότε στο τραγούδι: Χατζιδάκις, Θεοδωράκης, Ξαρχάκος και Σπανός, προτού ακόμη να τους ανακαλύψει η ελληνική δισκογραφία, και το ιστορικό «Καλησπέρα κύριε Έντισον» για 17 περίπου χρόνια.
Οι τηλεοπτικές του δημιουργίες «Η μουσική γράφει ιστορία», «Μουσική βραδιά», «Οι παλιοί μας φίλοι», «Διαδρομές με τον Γιώργο Παπαστεφάνου» και «Οι φίλοι μου» θεωρήθηκαν ως οι καλύτερες μουσικές εκπομπές για τις οποίες βραβεύτηκε το 1993, το 1999 και το 2002.

Στην αυτοβιογραφική ταινία του Γιώργου Παπαστεφάνου παρουσιάζονται σπάνια κινηματογραφικά ντοκουμέντα από το πολύτιμο αρχείο του.

Προλογίζει ο Γιώργος Σγουράκης

Σκηνοθεσία: Ηρώ Σγουράκη
Φωτογραφία: Στάθης Γκόβας
Ηχοληψία: Νίκος Παναγοηλιόπουλος
Μοντάζ: Σταμάτης Μαργέτης
Διεύθυνση παραγωγής: Στέλιος Σγουράκης

|  |  |
| --- | --- |
| Ενημέρωση / Πολιτισμός  | **WEBTV**  |

**12:00**  |   **Παρασκήνιο - ΕΡΤ Αρχείο  (E)**   **(Τροποποίηση προγράμματος)**

**«Κωνσταντίνος Καραθεοδωρή - Ένας υπέροχος άνθρωπος» [Με αγγλικούς υπότιτλους]**

(Αφιέρωμα στη μνήμη του Κωνσταντίνου Καραθεοδωρή, που απεβίωσε στις 02/02/1950)

Ο Κωνσταντίνος Καραθεοδωρή, από τους κορυφαίους μαθηματικούς του 20oυ αιώνα, γεννήθηκε το 1873 στο Βερολίνο, όπου υπηρετούσε ο πατέρας του Στέφανος ως διπλωματικός υπάλληλος της Οθωμανικής αυτοκρατορίας. Το 1875, ο πατέρας του τοποθετήθηκε από την Υψηλή Πύλη πρεσβευτής στις Βρυξέλλες. Ο μικρός Κωνσταντίνος μεγάλωσε και σπούδασε στην πρωτεύουσα του Βελγίου, σε ένα γενναιόδωρο, ανοιχτό και πλούσιο πολιτισμικά οικογενειακό περιβάλλον.
Ο Καραθεοδωρή ολοκλήρωσε τις σπουδές του στο τμήμα μηχανικών της Στρατιωτικής Σχολής του Βελγίου και στη συνέχεια ταξίδεψε στην Αίγυπτο, όπου συμμετείχε στις εργασίες των φραγμάτων Ασσουάν και Ασσούντ. Εκεί αντιλήφθηκε την πραγματική του κλίση που ήταν τα μαθηματικά και το 1900, σε ηλικία 27 ετών, επιστρέφει στη Γερμανία για να σπουδάσει στα πανεπιστήμια του Βερολίνου και του Γκέτινγκεν την επιστήμη, την οποία υπηρέτησε με γνώση, συνέπεια και πάθος μέχρι το τέλος της ζωής του, το 1950, είτε ως καθηγητής γερμανικών πανεπιστημίων και επισκέπτης σε αμερικανικά πανεπιστήμια, είτε ως σημαντικός ερευνητής της μαθηματικής επιστήμης.
Η οικογένεια Καραθεοδωρή, με καταγωγή από το Βοσνοχώρι της Αδριανουπόλεως, εμφανίστηκε στην Iστoρία στα μέσα του 1700 και έδωσε στην κοινωνική, πολιτική και πολιτισμική ζωή της εποχής μεγάλους επιστήμονες, διπλωμάτες, λόγιους, καθηγητές, κ.α.
Ο Καραθεοδωρή είναι γνωστός για τη συμβολή του στην ίδρυση του Πανεπιστημίου Σμύρνης το 1920 από την κυβέρνηση Βενιζέλου, και για τη σύνταξη μελέτης, το 1930, για την αναδιοργάνωση των ελληνικών πανεπιστημίων.
Για τη ζωή και το έργο του Καραθεοδωρή μιλούν η κόρη του Δέσποινα Ροδοπούλου, ο μαθηματικός και βιογράφος του, Ευάγγελος Σπανδάγος, ο καθηγητής Πανεπιστημίου - φυσικός Χρυσολέων Συμεωνίδης και η επί πτυχίω μαθηματικός Μαρίνα Δανέζη.

Σενάριο-Σκηνοθεσία: Λευτέρης Ξανθόπουλος
Φωτογραφία: Δημήτρης Κορδελάς
Ήχος: Δημήτρης Βασιλειάδης
Μοντάζ: Μυρτώ Λεκατσά
Παραγωγή: Cinetic

(Το Δελτίο Ειδήσεων ώρα 12:00 δεν θα μεταδοθεί)

|  |  |
| --- | --- |
| Ντοκιμαντέρ / Ταξίδια  | **WEBTV** **ERTflix**  |

**13:00**  |   **Κυριακή στο Χωριό Ξανά (ΝΕΟ ΕΠΕΙΣΟΔΙΟ)**  

Δ' ΚΥΚΛΟΣ
**«Διχομοίρι Άρτας»**
**Eπεισόδιο**: 12

…..

**ΠΡΟΓΡΑΜΜΑ  ΚΥΡΙΑΚΗΣ  09/02/2025**

…..

|  |  |
| --- | --- |
| Εκκλησιαστικά / Λειτουργία  | **WEBTV**  |

**08:00**  |   **Αρχιερατική Θεία Λειτουργία**

**Απευθείας μετάδοση από τον Καθεδρικό Ιερό Ναό Αθηνών**

|  |  |
| --- | --- |
| Ενημέρωση / Βιογραφία  | **WEBTV**  |

**10:30**  |   **Μονόγραμμα  (E)**  
**«Χρήστος Σαρακατσιάνος»**

|  |  |
| --- | --- |
| Ενημέρωση / Πολιτισμός  | **WEBTV**  |

**11:00**  |   **Παρασκήνιο - ΕΡΤ Αρχείο  (E)**   **(Τροποποίηση προγράμματος – Αλλαγή επεισοδίου)**

**«Ο ποιητής Νίκος Καββαδίας»**

Η εκπομπή "ΠΑΡΑΣΚΗΝΙΟ", αφιερωμένη στη ζωή και το έργο του ποιητή Νίκου Καββαδία, καταγράφει τις μνήμες και τις απόψεις καλλιτεχνών που έζησαν με τον δικό τους τρόπο τον Νίκο Καββαδία.

Ο ποιητής Νίκος Καββαδίας είναι ταυτόχρονα πολύ γνωστός μέσα από τις μελοποιήσεις και τον μύθο του "ποιητή της θάλασσας" που τον ακολουθεί, αλλά συγχρόνως είναι «κρυμμένος» στους πολλούς, καθώς ανάλωσε το μεγαλύτερο μέρος της ζωής του στα ταξίδια, με αποτέλεσμα να είναι περιορισμένη η γνώση για τη ζωή του και για το μικρό σε όγκο, αλλά αξιολογότατο έργο του.

Τι κρύβεται πίσω από τα στερεότυπα; Τι τον ενέπνεε πραγματικά; Οι μικρές και μεγάλες λεπτομέρειες της ζωής του, η γυναίκα, η θάλασσα, η πολιτική του συνείδηση, το εύρος της κουλτούρας του, η ιδιαίτερη γλώσσα του, το νήμα που τον συνέδεε με τους συγγραφείς της εποχής του, τα παιδικά του χρόνια και οι καταβολές του, εξετάζονται σε μια προσπάθεια να αναδειχθούν, εκτός από την πορεία της ζωής και του έργου του, οι πιο κρυμμένες πλευρές του και να εξηγηθεί η ολοένα και αυξανόμενη, μέχρι σήμερα, δημοτικότητά του.

Ο ζωγράφος Βασίλης Σπεράντζας με συγκίνηση εξηγεί την καθοριστική επιρροή του Νίκου Καββαδία στο έργο του και θυμάται από τα παιδικά του χρόνια στιγμιότυπα με τον Κόλλια, όπως φώναζαν τον Νίκο Καββαδία. Ο συγγραφέας Δημήτρης Καλοκύρης περιγράφει το φαινόμενο της ποίησης του Νίκου Καββαδία με κριτήρια τη σεμνότητα του χαρακτήρα του, την ιδιαίτερη προφορική χροιά του ποιητικού λόγου του, την αφηγηματικότητα και την πληρότητα των σύντομων ποιημάτων του, λέγοντας χαρακτηριστικά ότι ακόμα κι αν έγραφε μόνο το "Μαραμπού" θα ήταν αρκετό για να αποκαλυφθεί το μεγαλείο της ποίησής του. Ο συγγραφέας Θανάσης Βαλτινός θυμάται στιγμές και περιστατικά που έζησαν μαζί με τον Νίκο Καββαδία, στέκεται στην αμεσότητα του στίχου, στο γεγονός ότι η ποίησή του χαρακτηρίζεται από μια διαχρονικότητα, ενώ σημειώνει την έντονη σωματική διάσταση που εμπεριέχουν τα ποιήματά του και αναφέρεται στη θέση της γυναίκας σ' αυτά, αλλά και στη ζωή του, όπως αποκαλύπτουν τα ερωτικά γράμματά του προς την Θεανώ Σουνά. Ο Θάνος Μικρούτσικος υπογραμμίζει την αρχική αδυναμία των κριτικών να αντιληφθούν τον Νίκο Καββαδία ως κάτι πέρα από τον "ποιητή της θάλασσας". Επιμένει στο σύγχρονο χαρακτήρα της ποίησής του και με αφορμή τον "Σταυρό του Νότου", μιλάει για την απήχηση του έργου του σε διαφορετικές γενιές Ελλήνων που μέσα από τη μουσική γνώρισαν την ποίηση και το αντίστροφο, σε μια κλίμακα πρωτόγνωρη ακόμα και για τα ευρωπαϊκά δεδομένα. Κατά τη διάρκεια της εκπομπής η αφήγηση αναφέρει βιογραφικά στοιχεία του ποιητή και παρεμβάλλεται πλούσιο φωτογραφικό και αρχειακό υλικό, ενώ ακούγονται αποσπάσματα από μελοποιημένα ποιήματά του, αλλά και τμήματα από ραδιοφωνική εκπομπή του 1988, κατά την οποία ο Μανόλης Αναγνωστάκης διάβασε στίχους του Νίκου Καββαδία.

Έρευνα-σκηνοθεσία: Ηλίας Γιαννακάκης
Αφήγηση-κείμενα: Γιώργος Ζεβελάκης
Φωτογραφία: Δημήτρης Κορδελάς
Μοντάζ: Μυρτώ Λεκατσά

|  |  |
| --- | --- |
| Ενημέρωση / Ειδήσεις  | **WEBTV** **ERTflix**  |

**12:00**  |   **Ειδήσεις - Αθλητικά - Καιρός**

…..

**Mεσογείων 432, Αγ. Παρασκευή, Τηλέφωνο: 210 6066000, www.ert.gr, e-mail: info@ert.gr**